CELEX: 32016R1608
Language: el
Date: 2016-05-17 00:00:00
Title: Κατ' εξουσιοδότηση κανονισμός (ΕΕ) 2016/1608 της Επιτροπής, της 17ης Μαΐου 2016, για την τροποποίηση του κατ' εξουσιοδότηση κανονισμού (ΕΕ) αριθ. 1222/2014 του Ευρωπαϊκού Κοινοβουλίου και του Συμβουλίου όσον αφορά τα κανονιστικά τεχνικά πρότυπα για τον καθορισμό της μεθοδολογίας προσδιορισμού παγκόσμιων συστημικά σημαντικών ιδρυμάτων και τον καθορισμό υποκατηγοριών παγκόσμιων συστημικά σημαντικών ιδρυμάτων (Κείμενο που παρουσιάζει ενδιαφέρον για τον ΕΟΧ)

8.9.2016   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 240/1
               
            ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2016/1608 ΤΗΣ ΕΠΙΤΡΟΠΉΣ
      της 17ης Μαΐου 2016
      για την τροποποίηση του κατ' εξουσιοδότηση κανονισμού (ΕΕ) αριθ. 1222/2014 του Ευρωπαϊκού Κοινοβουλίου και του Συμβουλίου όσον αφορά τα κανονιστικά τεχνικά πρότυπα για τον καθορισμό της μεθοδολογίας προσδιορισμού παγκόσμιων συστημικά σημαντικών ιδρυμάτων και τον καθορισμό υποκατηγοριών παγκόσμιων συστημικά σημαντικών ιδρυμάτων
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη την οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (1), και ιδίως το άρθρο 131 παράγραφος 18,
      Εκτιμώντας τα ακόλουθα:
      
                  (1)
               
               
                  Ο κατ' εξουσιοδότηση κανονισμός (ΕΕ) αριθ. 1222/2014 της Επιτροπής (2) καθορίζει τη μεθοδολογία για τον προσδιορισμό των παγκόσμιων συστημικά σημαντικών ιδρυμάτων (G-SII) που αναφέρονται στην οδηγία 2013/36/ΕΕ. Ο κατ' εξουσιοδότηση κανονισμός (ΕΕ) αριθ. 1222/2014 παρέχει ιδίως τους ποσοτικοποιήσιμους δείκτες που αποτελούν τις πέντε κατηγορίες μέτρησης της συστημικής σημασίας μιας τράπεζας που ορίζονται στην οδηγία 2013/36/ΕΕ. Το παράρτημα του κατ' εξουσιοδότηση κανονισμού (ΕΕ) αριθ. 1222/2014 περιέχει λεπτομερείς τεχνικές προδιαγραφές των τιμών του δείκτη.
               
            
                  (2)
               
               
                  Ο κατ' εξουσιοδότηση κανονισμός (ΕΕ) αριθ. 1222/2014 λαμβάνει υπόψη τα διεθνή πρότυπα που έχουν εκπονηθεί από την Επιτροπή της Βασιλείας για την τραπεζική εποπτεία (BCBS) για τη μεθοδολογία αξιολόγησης των παγκόσμιων συστημικά σημαντικών τραπεζών και για την απαίτηση υψηλότερης ικανότητας απορρόφησης ζημιών, συμπεριλαμβανομένων των τεχνικών προδιαγραφών των δεικτών που χρησιμοποιήθηκαν για τον προσδιορισμό παγκόσμιων συστημικά σημαντικών τραπεζών.
               
            
                  (3)
               
               
                  Η μεθοδολογία αξιολόγησης των παγκόσμιων συστημικά σημαντικών τραπεζών και για την απαίτηση υψηλότερης ικανότητας απορρόφησης ζημιών της BCBS επικαιροποιείται τακτικά. Πιο πρόσφατα, η BCBS δημοσίευσε ένα ελαφρά αναθεωρημένο υπόδειγμα αναφοράς και σχετικές οδηγίες για τη διαδικασία συλλογής δεδομένων του έτους 2016, βάσει των δεδομένων του τέλους του οικονομικού έτους 2015. Περαιτέρω επικαιροποιήσεις αναμένονται στο μέλλον.
               
            
                  (4)
               
               
                  Προκειμένου να ληφθούν υπόψη οι τρέχουσες εξελίξεις στο παγκόσμιο τραπεζικό σύστημα και να ελαχιστοποιηθεί ο διοικητικός φόρτος για τα ιδρύματα, είναι σημαντικό να εξασφαλιστεί ότι οι τιμές των δεικτών καθορίζονται σύμφωνα με τα διεθνώς συμφωνημένα πρότυπα που καταρτίζονται από την BCBS. Οι αρμόδιες εθνικές αρχές θα πρέπει, επομένως, να διασφαλίζουν ότι οι τιμές των ποσοτικοποιήσιμων δεικτών του κατ' εξουσιοδότηση κανονισμού (ΕΕ) αριθ. 1222/2014 καθορίζονται σύμφωνα με το εφαρμοστέο σύνολο των στοιχείων που παρασχέθηκαν από την BCBS.
               
            
                  (5)
               
               
                  Προκειμένου να διασφαλιστεί η συνέπεια με την επικαιροποιημένη μεθοδολογία που χρησιμοποιεί η BCBS, το άρθρο 5 παράγραφος 6 του κατ' εξουσιοδότηση κανονισμού (ΕΕ) αριθ. 1222/2014 ορίζει ότι οι αποφάσεις που αναφέρονται στο άρθρο 5 παράγραφοι 4 και 5 μπορούν να υποστηρίζονται από «επικουρικά στοιχεία» αντί των «επικουρικών δεικτών».
               
            
                  (6)
               
               
                  Προκειμένου να εξασφαλιστεί ότι οι τιμές των δεικτών που παρέχονται στον κατ' εξουσιοδότηση κανονισμό (ΕΕ) αριθ. 1222/2014 καθορίζονται σύμφωνα με τις επικαιροποιημένες προδιαγραφές που εφαρμόζονται από τη BCBS, το παράρτημα του εκτελεστικού κανονισμού (ΕΕ) αριθ. 1222/2014 θα πρέπει να απαλειφθεί.
               
            
                  (7)
               
               
                  Συνεπώς, ο κατ' εξουσιοδότηση κανονισμός (ΕΕ) αριθ. 1222/2014 θα πρέπει να τροποποιηθεί αναλόγως.
               
            
                  (8)
               
               
                  Δεδομένου ότι η συλλογή δεδομένων για τη διαδικασία προσδιορισμού κατά το 2016 άρχισε το πρώτο τρίμηνο του 2016 και τα ιδρύματα χρειάζονται σαφήνεια ως προς το ποια δεδομένα πρέπει να ανακοινώνονται, ο παρών κανονισμός θα πρέπει να τεθεί αμέσως σε ισχύ.
               
            
                  (9)
               
               
                  Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Τραπεζών (ΕΑΤ) στην Επιτροπή.
               
            
                  (10)
               
               
                  Η ΕΑΤ διεξήγαγε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τα οφέλη και ζήτησε τη γνώμη της ομάδας τραπεζικών συμφεροντούχων, που συστάθηκε σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (3).
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Ο κατ' εξουσιοδότηση κανονισμός (ΕΕ) αριθ. 1222/2014 τροποποιείται ως εξής:
      
                  1)
               
               
                  Στο άρθρο 5, η παράγραφος 6 αντικαθίσταται από το ακόλουθο κείμενο:
                  «6.   Οι αναφερόμενες στις παραγράφους 4 και 5 αποφάσεις δύνανται να υποστηρίζονται από επικουρικά δεδομένα, τα οποία δεν είναι δείκτες της πιθανότητας χρεοκοπίας της σχετικής οντότητας. Οι αποφάσεις αυτές περιλαμβάνουν ορθά τεκμηριωμένες και επαληθεύσιμες ποιοτικές και ποσοτικές πληροφορίες.».
               
            
                  2)
               
               
                  Το άρθρο 6 αντικαθίσταται από το ακόλουθο κείμενο:
                  «Άρθρο 6
                  Δείκτες
                  1.   Η κατηγορία που μετρά το μέγεθος του ομίλου αποτελείται από έναn δείκτη που ισούται με τη συνολική έκθεση του ομίλου.
                  2.   Η κατηγορία που μετρά το μέγεθος της διασύνδεσης του ομίλου με το χρηματοοικονομικό σύστημα αποτελείται από όλους τους ακόλουθους δείκτες:
                  
                              α)
                           
                           
                              στοιχεία ενεργητικού εντός του χρηματοοικονομικού συστήματος·
                           
                        
                              β)
                           
                           
                              υποχρεώσεις εντός του χρηματοοικονομικού συστήματος·
                           
                        
                              γ)
                           
                           
                              κυκλοφορούντα χρεόγραφα.
                           
                        3.   Η κατηγορία που μετρά τη δυνατότητα υποκατάστασης των υπηρεσιών ή της χρηματοοικονομικής υποδομής που παρέχει ο όμιλος αποτελείται από όλους τους ακόλουθους δείκτες:
                  
                              α)
                           
                           
                              στοιχεία ενεργητικού υπό φύλαξη·
                           
                        
                              β)
                           
                           
                              δραστηριότητα πληρωμών·
                           
                        
                              γ)
                           
                           
                              συναλλαγές με αναδοχή έκδοσης σε αγορές χρεογράφων και μετοχών.
                           
                        4.   Η κατηγορία που μετρά πολυπλοκότητα του ομίλου αποτελείται από όλους τους ακόλουθους δείκτες:
                  
                              α)
                           
                           
                              ονομαστική αξία εξωχρηματιστηριακών παραγώγων·
                           
                        
                              β)
                           
                           
                              στοιχεία ενεργητικού στο 3ο επίπεδο εύλογης αξίας, όπως αυτή μετράται σύμφωνα με τον κατ' εξουσιοδότηση κανονισμό (ΕΕ) αριθ. 1255/2012 της Επιτροπής (*)·
                           
                        
                              γ)
                           
                           
                              εμπορικοί και διαθέσιμοι προς πώληση τίτλοι.
                           
                        5.   Η κατηγορία που μετρά τη διασυνοριακή δραστηριότητα του ομίλου αποτελείται από τους ακόλουθους δείκτες:
                  
                              α)
                           
                           
                              διακρατικές απαιτήσεις·
                           
                        
                              β)
                           
                           
                              διακρατικές υποχρεώσεις.
                           
                        6.   Όσον αφορά στοιχεία που δηλώνονται σε άλλα νομίσματα εκτός του ευρώ, η αρμόδια αρχή χρησιμοποιεί κατάλληλη συναλλαγματική ισοτιμία λαμβάνοντας υπόψη την ισοτιμία αναφοράς που δημοσιεύεται από την Ευρωπαϊκή Κεντρική Τράπεζα και ισχύει την 31η Δεκεμβρίου καθώς και διεθνή πρότυπα. Όσον αφορά το δείκτη της δραστηριότητας πληρωμών που αναφέρεται στην παράγραφο 3 στοιχείο β), η σχετική αρχή χρησιμοποιεί τον μέσο όρο των συναλλαγματικών ισοτιμιών του αντίστοιχου έτους.
                  
                     (*)  Κανονισμός (ΕΕ) αριθ. 1255/2012 της Επιτροπής, της 11ης Δεκεμβρίου 2012, σχετικά με την τροποποίηση του κανονισμού (ΕΚ) αριθ. 1126/2008 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου όσον αφορά το Διεθνές Λογιστικό Πρότυπο 12, τα Διεθνή Πρότυπα Χρηματοοικονομικής Αναφοράς 1 και 13 και τη Διερμηνεία 20 της Επιτροπής Διερμηνειών των Διεθνών Προτύπων Χρηματοοικονομικής Αναφοράς (ΕΕ L 360 της 29.12.2012, σ. 78).»."
						
               
            
                  3)
               
               
                  Στο άρθρο 7, η τελευταία πρόταση απαλείφεται.
               
            
                  4)
               
               
                  Το παράρτημα απαλείφεται.
               
            Άρθρο 2
      Έναρξη ισχύος
      Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 17 Μαΐου 2016.
         
            
               Για την Επιτροπή
            
            
               Ο Πρόεδρος
            
            Jean-Claude JUNCKER
         
      
      
         (1)  ΕΕ L 176 της 27.6.2013, σ. 338.
      
         (2)  Κατ' εξουσιοδότηση κανονισμός (ΕΕ) αριθ. 1222/2014 της Επιτροπής, της 8ης Οκτωβρίου 2014, για τη συμπλήρωση της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου όσον αφορά τα κανονιστικά τεχνικά πρότυπα για τον καθορισμό της μεθοδολογίας προσδιορισμού παγκόσμιων συστημικά σημαντικών ιδρυμάτων και τον καθορισμό υποκατηγοριών παγκόσμιων συστημικά σημαντικών ιδρυμάτων (ΕΕ L 330 της 15.11.2014, σ. 27)
      
         (3)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).